Private skool betreur leerder se doodRuikers en bosse blomme is by ŉ standbeeld op die skoolterrein geplaas. (Foto: St Teresa’s School/Facebook) ŉ Vooraanstaande private skool vir meisies in Johannesburg doen ŉ ondersoek nadat ŉ gr. 8-leerder Maandag by die skool dood is. Nog ŉ leerder is in dieselfde voorval beseer. Die besering wat die jong meisie opgedoen het, word luidens ŉ verklaring van die skool en ná afloop van ŉ onafhanklike ondersoek as “selftoegedien” beskou. Die skool wag egter nog op amptelike bevestiging hiervan. St. Teresa’s School sê hy betreur die dood van die leerder. Die skool het vandeesweek ŉ foto van talle ruikers en bosse blomme by ŉ standbeeld op die skoolterrein op sosiale media gedeel. “Dit is ŉ ongelooflik ernstige saak en ons hanteer dit so. Omdat ŉ leerder in hierdie voorval gesterf het, het die skool sy volle ​​samewerking aan die ondersoekbeamptes by die Rosebank-polisiestasie gegee,” lui die skool se verklaring. Lt.kol. Mavela Masondo, polisiewoordvoerder, het aan Maroela Media bevestig dat ŉ geregtelike doodsondersoek gedoen word en dat die ondersoek voortduur. Verdere besonderhede oor die voorval is nie bekend gemaak nie. Die skool het intussen beraders en sielkundiges aan alle leerders en personeel beskikbaar gestel. Sielkundiges van St. David’s Marist Inanda, Roedean School for Girls, Kingsmead College en De La Salle Holy Cross College het hul dienste aan die skool gebied. “Ons prioriteit is om aan te hou om ondersteuning te gee aan almal wat dit nodig het.” Die skool het ŉ beroep op die gemeenskap gedoen om alle kinders by te staan wat ŉ moeilike tyd agter die rug het. “Ons weet dat ons kinders diep geraak word deur uitdagings rakende ekonomiese en politieke onsekerheid, geestesgesondheidsgevolge weens die Covid-19-pandemie en ons eie unieke uitdagings in Suid-Afrika. Die uitwerking daarvan word by die skool en tuis gevoel. “Elkeen van ons leerders is ŉ prioriteit vir ons skool. Die geestelike, fisieke en emosionele gesondheid van ons leerders was en sal altyd ŉ prioriteit vir ons personeel, senior bestuurspan en die Sisters of Mercy wees. “Dit is nou die tyd om saam te staan as ŉ skool, gemeenskap en samelewing.”